Huebes, Nobiembre 26
Ni Caifas ti nangibaga kadagiti Judio a nasaysayaat a matay ti maysa a tao para iti adu a tattao.—Juan 18:14.
Nangibaon ni Caifas kadagiti soldado a mangaresto ken Jesus iti rabii. Ammo ni Jesus daytoy a nakababain a taktika, isu nga iti maudi a pangrabii a kaduana dagiti apostol, imbagana a mangitugotda kadagiti kampilan. Umanayen ti dua a kampilan tapno maisurona ti maysa a napateg a leksion. (Luc. 22:36-38) Iti tengnga dayta a rabii, inusar ni Pedro ti maysa a kampilan a makilaban iti maysa kadagiti dimmarup. Ipakita dayta a kagurana ti awanan hustisia a pannakaaresto ni Jesus. (Juan 18:10) Ngem imbaga ni Jesus ken Pedro: “Ipulangmo ta kampilanmo iti lugarna, ta amin dagidiay mangaramat iti kampilan mataydanto iti kampilan.” (Mat. 26:52, 53) Daytoy a napateg a leksion ket maitunos iti immuna nga inkararag ni Jesus iti dayta a rabii, a masapul a saanda nga agbalin a paset ti lubong. (Juan 17:16) Biang ti Dios ti panangikkat iti kinaawan hustisia. Kas resultana, natalna ken agkaykaysatayo latta. Ket sigurado a maragsakan ni Jehova a makakita nga agkaykaysa ti ilina iti daytoy nabingbingay a lubong.—Sof. 3:17. w18.06 7 ¶13-14, 16
Biernes, Nobiembre 27
Nakapungtot ti dragon iti babai, ket napan tapno gubatenna dagiti nabatbati a kaputotanna.—Apoc. 12:17.
Malaksid iti appan, us-usaren pay ni Satanas ti panangbutbuteng tapno ikompromisotayo ti kinamatalektayo ken Jehova. Kas pagarigan, maimaniobrana dagiti gobierno tapno maparitan ti panangasabatayo. Wenno mabalin nga impluensiaanna dagiti katrabahuan wenno kaeskuelaantayo tapno laisendatayo gapu iti tarigagaytayo nga agbiag maitunos kadagiti moral a pagalagadan ti Biblia. (1 Ped. 4:4) Mabalin met nga impluensiaanna dagiti kapamiliatayo tapno paritandatayo a makigimong. (Mat. 10:36) Kasano a mapagballigiantayo dagita? Umuna, masapul a namnamaentayo daytoy a direkta a panangatakar—gubgubatennatayo ni Satanas. (Apoc. 2:10) Kasta met, masapul a kitaentayo ti dakdakkel nga isyu—ibagbaga ni Satanas nga agserbitayo laeng ken Jehova no kombiniente dayta kadatayo. Kunana a no marigatantayon, tallikudantayon ti Dios. (Job 1:9-11; 2:4, 5) Masapul met nga agpannuraytayo ken Jehova tapno maaddaantayo iti bileg a mangsango iti dayta nga isyu. Laglagipentayo a dinatay pulos baybay-an ni Jehova.—Heb. 13:5. w18.05 26 ¶14
Sabado, Nobiembre 28
Dimo ammo no ania kadagita ti agballigi.—Ecl. 11:6.
Uray no kasla di dumandanon iti puso dagiti tattao ti ikaskasabatayo a mensahe ti Pagarian, ditay koma tagtagibassiten ti epekto ti panagmulatayo. Pudno nga adu ti saan a dumngeg ngem palpaliiwendatayo. Madlawda ti nadalus a panagbadbado, nadayaw a kababalin, ken naimpusuan nga isemtayo. Inton agangay, mabalin a makita ti dadduma a kamali gayam dagiti negatibo a panangmatmatda kadatayo. Kuna da Sergio ken Olinda, nga agpada a payunir: “Nagsakitkami isu a saankami a nakap-apan iti plasa. Idi nakapankami manen, dinamag dagiti aglabas, ‘Ania ti napasamak? Naikawakami iti kaawanyo.’ ” Wen, no ‘saantayo a paginanaen ti imatayo’ nga agmula iti bin-i ti Pagarian, maaddaantayo iti nagpateg a paset iti ‘panangsaksi iti amin a nasion.’ (Mat. 24:14) Kangrunaanna, makariknatayo iti pudpudno a ragsak ta ammotayo a maragsakan ni Jehova kadatayo, ta ay-ayatenna ti amin nga ‘agbunga buyogen ti panagibtur’!—Luc. 8:15. w18.05 16 ¶16-18
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn